Diari Oficial de la Generalitat Valenciana


Sumari del DOGV 2488, del 11-04-1995 (1995/834415)

ORDRE de 4 d'abril de 1995, de la Conselleria d'Agricultura, Pesca i Alimentació, per la qual es convoquen ajudes per a inversions en plans de millora en explotacions agràries preferents.
-------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/04/04/(4)/dof/vci/html**

### Dades del document

Número de DOGV
:   2488

Data del DOGV
:   11-04-1995

Secció del DOGV
:   DISPOSICIONS GENERALS

Número del document
:   1995/834415


Data del document
:   04-04-1995

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

ORDRE de 4 d'abril de 1995, de la Conselleria d'Agricultura, Pesca i Alimentació, per la qual es convoquen ajudes per a inversions en plans de millora en explotacions agràries preferents.   
El Decret 31/1994, de 8 de febrer, del Govern Valencià, modificat pel Decret 20/1995, de 24 de gener, estableix el règim jurídic de les explotacions agràries preferents en la Comunitat Valenciana, i la Llei 13/1994, de 31 de desembre, de Pressuposts de la Generalitat Valenciana, ha establert una línia concreta d'ajudes a aquestes explotacions en l'exercici de 1995, ajudes que cal regular.  
Les condicions estructurals de l'agricultura valenciana i l'experiència d'aplicació d'aquesta normativa fa aconsellable concentrar aquestes ajudes en les accions que impliquen vertaders avanços en la reducció del minifundisme i en el cultiu en comú de finques, dins de les explotacions preferents associatives i especials, i tot això amb la consideració, d'altra banda, que les explotacions preferents individuals poden obtenir ajudes de similar quantia dins de les línies establertes pel Reial Decret 1887/1991, de 30 de desembre, i l'Ordre de 26 de juliol de 1994, de la Conselleria d'Agricultura, Pesca i Alimentació, que en regula l'aplicació en la Comunitat Valenciana.  
Per això, i fent ús de les facultats que tinc atribuïdes,  
ORDENE:  
Article primer  
1. Es convoquen ajudes per a explotacions agràries preferents que complesquen els requisits establerts en el Decret 31/1994, del Govern Valencià, modificat pel Decret 20/1995, de 24 de gener, i les dimensions de les quals estiguen compreses dins dels límits que s'estableixen en l'Ordre de 25 d'abril de 1994 per als diferents aprofitaments agrícoles i ramaders.  
2. A les explotacions la dimensió de les quals no arribe a les dimensions mínimes assenyalades en aquella ordre, però que en superen la meitat i presenten un pla viable que els permeta arribar a aquella en un termini màxim de sis anys (mitjançant el creixement de la seua base territorial, de la seua dimensió ramadera o per modificació de la seua orientació productiva), se'ls podran concedir les ajudes que es convoquen en aquesta ordre.  
Article segon  
1. Les ajudes tindran per objecte finançar inversions en plans de millora que incloguen actuacions sobre la infrastructura, les plantacions o l'equipament de les explotacions. No s'inclouen en aquesta convocatòria les ajudes per a explotacions ramaderes per a les quals la Conselleria d'Agricultura, Pesca i Alimentació farà una convocatòria específica.  
2. No es concediran ajudes quan les inversions estiguen afectades per les limitacions sectorials que s'estableixen en l'article novè del Reial Decret 1887/1991, de 30 de desembre, o d'altres establertes per les administracions central o valenciana. Per a les inversions en maquinària de reposició, serà d'aplicació allò que s'estableix en l'article dotze de l'Ordre de 26 de juliol de 1994, de la Conselleria d'Agricultura, Pesca i Alimentació. S'hi exclouen les inversions que impliquen la transformació en conreu de terres incultes.  
3. Exclusivament per a les explotacions a què fa referència el punt 2 de l'article primer, seran auxiliables les inversions de compra de terres fins a un valor màxim de set milions de pessetes.  
Article tercer  
1. Els beneficiaris podran optar, si escau, per rebre l'ajuda a la inversió sota la forma de bonificació d'interessos o de subvenció de capital amb les condicions següents:  
a) Bonificació d'interessos. La subvenció consistirà en cinc punts d'interès dels préstecs subscrits a l'empara del conveni de col·laboració establert entre la Conselleria d'Agricultura, Pesca i Alimentació i les entitats financeres per al suport del sector agroalimentari valencià, amb les condicions que es detallen en el conveni esmentat. Les inversions per a compra de terres a què fa referència el punt 3 de l'article segon solament podran percebre ajudes en aquesta modalitat de bonificació d'interessos.  
b) Si el titular de l'explotació preferent individual o el cap d'explotació de l'associativa és un agricultor jove, podrà rebre una subvenció addicional de fins al 100 per cent del cost de l'aval en els préstecs previstos en l'apartat anterior.  
c) Subvenció de capital, amb les quanties màximes següents, expressades en percentatge de la inversió:  
- El 20 per cent amb caràcter general en explotacions preferents individuals o associatives.  
- El 25 per cent en les explotacions preferents individuals el titular de les quals siga agricultor jove; en les associatives, quan el cap d'explotació siga agricultor jove, i, amb caràcter general, en les explotacions preferents especials.  
- El 30 per cent en les explotacions preferents especials, quan les inversions estiguen vinculades al conreu en comú o a plans específics de producció planificada i controlada tècnicament per la cooperativa o l'entitat associativa.  
- El 40 per cent en explotacions preferents associatives o especials, quan la inversió tinga per finalitat transformar el conreu en parcel·les contigües de diferents propietaris en conreu en una finca única, la qual haurà de tenir, com a mínim, una dimensió igual al límit inferior de les explotacions preferents associatives en el conreu corresponent. Les parcel·les que s'hagen de concentrar no podran procedir d'una segregació produïda en els cinc anys anteriors a la presentació de la sol·licitud de qualificació com a explotació preferent.  
2. Les inversions màximes a les quals seran aplicables els percentatges de subvenció de capital esmentats o els imports màxims dels préstecs susceptibles de bonificació d'interessos són les següents:  
- En explotacions preferents individuals, deu milions de pessetes.  
- En explotacions preferents associatives, vint milions de pessetes.  
- En explotacions preferents especials, vint milions de pessetes multiplicat pel resultat de dividir la superfície agrària útil de l'explotació o el nombre de caps de bestiar pel límit màxim de dimensió de les explotacions associatives en el conreu o l'espècie de ramat que corresponga. Aquest factor multiplicador no podrà tenir un valor superior a quatre.  
Article quart  
L'execució de les inversions previstes caldrà que s'inicie en 1995 i es podrà prolongar, si escau, fins el 30 de setembre de 1996.  
Article cinquè  
1. L'import de les subvencions que es convoquen mitjançant aquesta ordre i imputables a l'exercici de 1995 serà satisfet a càrrec de les línies pressupostàries següents:  
a) Les subvencions de capital, a càrrec del capítol VII, secció 12, programa 531.10, línia 1367, amb una dotació pressupostària màxima de 571.321.098 de pessetes.  
b) Les subvencions a la bonificació d'interessos, a càrrec del capítol IV, secció 12, programa 531.10, línia 1665, amb una dotació pressupostària màxima de 79.788.791 pessetes.  
2. Donat el cas que la dotació pressupostària siga insuficient per a atendre les sol·licituds rebudes, es tindrà en compte l'ordre de preferència següent:  
a) Inversions destinades a la transformació en finca única i inversions vinculades al conreu en comú o a plans de producció coordinats per explotacions preferents especials.  
b) Altres inversions d'explotacions preferents especials o d'explotacions preferents associatives.  
c) Inversions d'explotacions preferents individuals.  
Dins cadascun d'aquests nivells de preferència, la Conselleria d'Agricultura, Pesca i Alimentació podrà prorratejar l'import global de les ajudes.  
Article sisè  
1. Les sol·licituds d'ajudes s'hauran de presentar en el termini de dos mesos a partir de la data d'entrada en vigor d'aquesta ordre. Podran ser presentades en les oficines comarcals de la Conselleria d'Agricultura, Pesca i Alimentació, o en qualsevol dels altres llocs a què fa referència l'article 38.4 de la Llei de Règim Jurídic de les Administracions Públiques i del Procediment Administratiu Comú. Les sol·licituds es tramitaran d'acord amb el règim de concurrència competitiva.  
2. L'administració facilitarà el model de sol·licitud d'ajudes. A la sol·licitud s'acompanyarà la documentació següent:  
a) En el cas de subvenció directa, el full de dades bancàries i de manteniment de tercers adequadament diligenciada.  
b) En el cas d'optar per l'ajuda de bonificació d'interessos, caldrà aportar un certificat de l'entitat financera de concessió de préstec i l'ordre irrevocable de pagament de la subvenció a favor de l'entitat financera.  
c) En els casos d'explotacions associatives i especials, l'acord de la junta general o l'òrgan rector pel qual se sol·liciten les ajudes, com també el nomenament de representant per a la tramitació de la sol·licitud i la resta de documents requerits en la gestió de les ajudes.  
d) El compromís del titular de no vendre, transmetre o dividir l'explotació durant el període per al qual es concedeixen les ajudes.  
e) Pla de millora, que contindrà:  
\* Descripció de l'explotació i dels seus elements productius.  
\* Descripció de les mesures de millora proposades per a l'explotació.  
\* Programa d'actuació que especifique el calendari d'execució de les inversions. L'execució de les inversions previstes en cada anualitat haurà de finalitzar abans del 30 de setembre.  
\* En les explotacions preferents especials, articulació de les millores proposades amb el pla de conreu en comú.  
\* Memòria valorada de les inversions.  
f) En les inversions superiors a deu milions de pessetes, caldrà aportar, abans de la resolució de l'expedient, el projecte firmat per un tècnic competent i adequadament visat.  
g) En el cas d'inversions permanents en parcel·les arrendades, es presentarà l'autorització del propietari d'aquestes.  
h) Justificació del compliment de les obligacions fiscals i front a la Seguretat Social, segons la normativa vigent, per a les sol·licituds d'ajudes realitzades en exercicis diferents al de la qualificació de l'explotació.  
i) Les explotacions no qualificades com a preferents i que s'acullen al que es disposa en l'apartat 2 de l'article primer d'aquesta ordre, hauran d'incorporar a la documentació abans esmentada la que, amb caràcter general, es requereix per a la qualificació d'explotacions preferents.  
3. El termini de tramitació de les sol·licituds serà de quatre mesos comptadors a partir de la data d'acabament del termini de presentació de sol·licituds. Aquestes s'entendran com a desestimades si no hi ha resolució expressa en el dit termini.  
4. Aquestes ajudes, les resoldrà el conseller d'Agricultura, Pesca i Alimentació, a proposta del director general d'Estructures Agràries i Desenvolupament Rural. La resolució es farà pública en els taulers d'anuncis de la Direcció General d'Estructures Agràries i Desenvolupament Rural i en els de les direccions territorials de la Conselleria d'Agricultura, Pesca i Alimentació a Alacant, Castelló i València.  
5. Atès que la resolució de l'ajuda implica una qualificació prèvia de l'explotació com a preferent, donat cas que aquesta qualificació no s'haja produït amb anterioritat, la persona interessada a sol·licitar aquestes ajudes haurà de presentar la sol·licitud de qualificació en el termini d'un mes a partir de l'entrada en vigor d'aquesta ordre.  
Article setè  
1. Finalitzades les inversions objecte de l'ajuda, el beneficiari ho comunicarà, en el termini màxim d'un mes, a la Conselleria d'Agricultura, Pesca i Alimentació, els tècnics de la qual en comprovaran la realització efectiva. Aquest requisit és indispensable per al pagament de les ajudes. Així mateix, la Conselleria d'Agricultura, Pesca i Alimentació podrà recaptar del beneficiari els justificants de les inversions realitzades.  
2. El pagament de les ajudes en forma de bonificació d'interessos es farà d'acord amb les estipulacions contingudes en els convenis de col·laboració entre la Conselleria d'Agricultura, Pesca i Alimentació i les entitats financeres. Aquest pagament s'efectuarà a l'entitat financera que concedesca el préstec.  
3. En cas d'incompliment de les condicions o de les finalitats establertes per a la concessió d'aquestes ajudes, la Conselleria d'Agricultura, Pesca i Alimentació revocarà la subvenció concedida i exigirà al beneficiari el reintegrament de les quantitats pagades més els interessos legals.  
Article vuitè  
Les ajudes que s'estableixen en aquesta ordre són compatibles amb altres que s'hagen establert amb la mateixa finalitat, sempre que el conjunt de totes les ajudes no supere els límits màxims d'ajudes que s'estableixen en el Reglament QHL 3742/1991, del Consell, de 15 de juliol de 1991.  
DISPOSICIONS FINALS  
Primera  
Es faculta el director general d'Estructures Agràries i Desenvolupament Rural perquè dicte les disposicions que calguen per a l'aplicació d'aquesta ordre.  
Segona  
Aquesta ordre vigeix des de l'endemà de la publicació en el Diari Oficial de la Generalitat Valenciana.  
València, 4 d' abril de 1995  
El conseller d'Agricultura, Pesca i Alimentació,  
JOSÉ MARíA COLL COMIN


Còpia Permalink ELI